Limbažos

**APSTIPRINĀTS**

ar Limbažu novada domes

26.08.2021. sēdes lēmumu Nr.199

(protokols Nr.5, 94.§)

**SALACGRĪVAS VIDUSSKOLAS NOLIKUMS**

*Izdots saskaņā ar*

*Izglītības likuma 22.panta pirmo daļu,*

*Vispārējās izglītības likuma 9.panta otro daļu*

**I. Vispārīgie jautājumi**

1. Salacgrīvas vidusskola (turpmāk – iestāde) ir Limbažu novada pašvaldības dibināta un pakļautībā esoša izglītības iestāde vispārējās izglītības programmu īstenošanai.
2. Iestādes darbības tiesiskais pamats ir Izglītības likums, Vispārējās izglītības likums, citi normatīvie akti, kā arī iestādes dibinātāja izdotie tiesību akti un šis nolikums.
3. Iestāde ir pastarpinātās pārvaldes iestāde,taiir savs zīmogs, simbolika un dibinātāja apstiprināts budžets. Iestādi vada direktors, kurš organizē iestādes darbu un atbild par to, īsteno iestādes izglītojošā darba procesu un administratīvos pienākumus, nodrošinot iestādes darbības nepārtrauktību, lietderību un tiesiskumu.
4. Iestādes adrese: Pērnavas iela 31, Salacgrīva, Limbažu novads, LV-4033. Uzņēmumu reģistra Publisko personu un iestāžu saraksta reģistrācijas numurs: 90001245333. Izglītības iestāžu reģistra reģistrācijas numurs:4313900159.
5. Dibinātāja adrese: Rīgas iela 16, Limbaži, Limbažu novads, LV-4001. Uzņēmumu reģistra Publisko personu un iestāžu saraksta reģistrācijas numurs: 90009114631
6. Iestādes izglītības programmu īstenošana notiek adresē: Pērnavas iela 31, Salacgrīva, Limbažu novads, LV-4033.

**II. Iestādes darbības mērķis, pamatvirziens un uzdevumi**

1. Iestādes mērķis ir izglītības procesā veicināt katra izglītojamā personisko izaugsmi kā vispusīgi attīstītai personībai.
2. Iestādes darbības pamatvirziens ir izglītojoša darbība.
3. Iestādes uzdevumi ir:
   1. izglītības procesā nodrošināt atbalstošu un motivējošu vidi izglītojamo kā vispusīgi attīstītu personību harmoniskai pilnveidei;
   2. īstenot cieņpilnas pilsoniskās līdzdalības, nodarbinātības, veiksmīgas socializācijas, tālākizglītības un veselīga dzīvesveida paradumu integrāciju izglītojamo ikdienas norisēs;
   3. izkopt izglītojamā prasmi patstāvīgi mācīties un pilnveidoties, nodrošinot izglītojamo karjeras vadības prasmju apguvi un attīstīšanu, kas ietver savu interešu, spēju un iespēju apzināšanos tālākās izglītības un profesionālās karjeras virziena izvēlei, vienlaikus motivējot mūžizglītībai;
   4. izmantot uz sadarbību, līdzatbildību, radošumu un pozitīvas rīcības veicināšanu vērstas mācību un audzināšanas darba metodes, ievērojot individuālu un cieņpilnu pieeju;
   5. sekmēt izglītojamā sociāli aktīvu un atbildīgu attieksmi pret sevi, ģimeni, sabiedrību, vidi, novadu un valsti, saglabājot un attīstot savu valodu, etnisko un kultūras savdabību;
   6. sadarboties ar izglītojamo vecākiem vai personām, kas realizē aizgādību;
   7. racionāli izmantot izglītībai atvēlētos finanšu resursus izglītības iestādes ilgtspējīgai attīstībai.

**III. Iestādē īstenojamās izglītības programmas**

1. Iestāde īsteno šādas licencētas izglītības programmas:
   1. pamatizglītības programmu, kods: [21011111](https://viis.lv/Pages/Institutions/EducationProgramLicences/View.aspx?id=7046&Source=https%253a%252f%252fviis.lv%252fPages%252fInstitutions%252fEducationProgramLicences%252fDefault.aspx);
   2. speciālās pamatizglītības programmu izglītojamajiem ar mācīšanās traucējumiem, kods: [21015611](https://viis.lv/Pages/Institutions/EducationProgramLicences/View.aspx?id=38328&Source=https%253a%252f%252fviis.lv%252fPages%252fInstitutions%252fEducationProgramLicences%252fDefault.aspx);
   3. [speciālās pamatizglītības programmu izglītojamajiem ar garīgās attīstības traucējumiem](https://viis.lv/Pages/Institutions/EducationProgramLicences/View.aspx?id=41798&Source=https%253a%252f%252fviis.lv%252fPages%252fInstitutions%252fEducationProgramLicences%252fDefault.aspx), kods: [21015811](https://viis.lv/Pages/Institutions/EducationProgramLicences/View.aspx?id=41798&Source=https%253a%252f%252fviis.lv%252fPages%252fInstitutions%252fEducationProgramLicences%252fDefault.aspx);
   4. vispārējās vidējās izglītības vispārizglītojošā virziena programmu, kods: [31011011](https://viis.lv/Pages/Institutions/EducationProgramLicences/View.aspx?id=44704&Source=https%253a%252f%252fviis.lv%252fPages%252fInstitutions%252fEducationProgramLicences%252fDefault.aspx), 31016011.
2. Iestāde var pastāvīgi īstenot interešu izglītības, tālākizglītības un citas izglītības programmas.

**IV. Izglītības procesa organizācija**

1. Izglītības procesa organizāciju iestādē nosaka Izglītības likums, Vispārējās izglītības likums, citi ārējie normatīvie akti, šis nolikums, Darba kārtības noteikumi, Iekšējās kārtības noteikumi un citi iestādes iekšējie normatīvie akti.
2. Mācību ilgumu nosaka Vispārējās izglītības likums. Mācību gada sākuma un beigu datumu, kā arī izglītojamo brīvdienas nosaka Ministru kabinets. Mācību darba organizācijas pamatforma ir mācību stunda, tās ilgumu nosaka direktors. Mācību stundu slodzes sadalījumu pa dienām atspoguļo mācību priekšmetu stundu saraksts.
3. Izglītojamo uzņemšana un pārcelšana nākamajā klasē iestādē notiek Ministru kabineta noteiktajā kārtībā.
4. Iestāde nosaka vienotu izglītojamo sasniegumu vērtēšanas kārtību, ievērojot valsts standartā noteikto. Katra mācību priekšmeta pārbaudījumu apjomu, skaitu, izpildes laiku un vērtēšanas kritērijus nosaka attiecīgā priekšmeta pedagogs.
5. Iestādē tiek nodrošinātas pagarinātās dienas grupas, ir dienesta viesnīca, kas īsteno darbības funkcijas saskaņā ar iestādes izstrādātajiem iekšējiem noteikumiem.
6. Pamatizglītības vai vidējās izglītības programmas apguvi apliecina liecība, ko izglītojamajiem izsniedz divas reizes gadā – pirmā semestra beigās un mācību gada beigās.

**V. Izglītojamo tiesības un pienākumi**

1. Izglītojamā tiesības, pienākumi un atbildība noteikta Izglītības likumā, Bērnu tiesību aizsardzības likumā, citos ārējos normatīvajos aktos un iestādes iekšējos normatīvajos aktos.
2. Izglītojamā tiesības īstenojamas un pienākumi pildāmi, ievērojot citu izglītojamo, pedagogu, vecāku, izglītības iestādes apmeklētāju un citu personu tiesības un tiesiskās intereses, to līdzvērtīgu aizsardzību un ievērošanu.

**VI. Pedagogu un citu darbinieku tiesības un pienākumi**

1. Iestādi vada direktors, kuru pieņem darbā un atbrīvo no darba dibinātājs normatīvajos aktos noteiktajā kārtībā.
2. Iestādes direktora tiesības, pienākumi un atbildība noteikta Izglītības likumā, Vispārējās izglītības likumā, Bērnu tiesību aizsardzības likumā un citos normatīvajos aktos. Direktora tiesības, pienākumus un atbildību precizē darba līgums un amata apraksts.
3. Pedagogus un citus darbiniekus darbā pieņem un atbrīvo iestādes direktors normatīvajos aktos noteiktajā kārtībā. Direktors ir tiesīgs deleģēt pedagogiem un citiem iestādes darbiniekiem konkrētu uzdevumu veikšanu, saglabājot atbildību un uzraudzību par to izpildi.
4. Iestādes pedagogu tiesības, pienākumi un atbildība noteikta Izglītības likumā, Vispārējās izglītības likumā, Bērnu tiesību aizsardzības likumā, Darba likumā un citos normatīvajos aktos. Pedagoga tiesības, pienākumus un atbildību precizē darba līgums un amata apraksts.
5. Iestādes citu darbinieku tiesības, pienākumi un atbildība noteikta Darba likumā, Bērnu tiesību aizsardzības likumā un citos normatīvajos aktos. Iestādes citu darbinieku tiesības, pienākumus un atbildību precizē darba līgums un amata apraksts.

**VII. Iestādes pedagoģiskās padomes izveidošanas kārtība un kompetence**

1. Iestādes pedagoģiskās padomes izveidošanas kārtību, darbību un kompetenci nosaka Vispārējās izglītības likums un citi normatīvie akti.
2. Pedagoģisko padomi vada iestādes direktors.

**VIII. Iestādes padomes izveidošanas kārtība un kompetence**

1. Iestādes padome darbojas saskaņā ar Izglītības likumu un padomes darbību reglamentējošu normatīvo aktu, ko, saskaņojot ar iestādes direktoru, izdod pati padome.
2. Iestādes padomē darbojas Izglītības likumā noteiktie deleģētie pārstāvji, iestādes direktors un iestādes dibinātāja pārstāvis.

**IX. Iestādes izglītojamo pašpārvaldes izveidošanas kārtība un kompetence**

1. Lai risinātu jautājumus, kas saistīti ar izglītojamo interesēm iestādē, līdzdarbotos iestādes darba organizēšanā un mācību procesa pilnveidē, izglītojamie ir tiesīgi veidot izglītojamo pašpārvaldi. Izglītojamo pašpārvaldes darbību atbalsta iestādes direktors un pedagogi.
2. Izglītojamo pašpārvalde ir koleģiāla un demokrātiska izglītojamo institūcija. Tās darbību un kompetenci nosaka reglamentējošs izglītības iestādes iekšējais normatīvais akts, ko saskaņo ar izglītojamo pašpārvaldi.

**X. Iestādes iekšējo normatīvo aktu pieņemšanas kārtība un iestāde, kurai privātpersona, iesniedzot attiecīgu iesniegumu, var apstrīdēt iestādes izdotu administratīvo aktu vai faktisko rīcību**

1. Iestāde, saskaņā ar Izglītības likumā, Vispārējās izglītības likumā un citos normatīvajos aktos, kā arī iestādes nolikumā noteikto, patstāvīgi izstrādā un izdod iestādes iekšējos normatīvos aktus.
2. Iestādes izdotu administratīvo aktu vai faktisko rīcību privātpersona var apstrīdēt, iesniedzot attiecīgu iesniegumu iestādes dibinātājam: Limbažu novada pašvaldībai, Rīgas iela 16, Limbaži, Limbažu novads, LV-4001.

**XI. Iestādes saimnieciskā darbība**

1. Iestāde ir patstāvīga finanšu, saimnieciskajā un citā darbībā, saskaņā ar Izglītības likumā un citos normatīvajos aktos, kā arī iestādes nolikumā noteikto.
2. Iestādes finanšu uzskaite tiek organizēta decentralizēti, piemērojot vienotu finanšu uzskaites kārtību ar iestādes dibinātāju.
3. Atbilstoši normatīvajos aktos noteiktajam, iestādes direktors ir tiesīgs slēgt ar juridiskām un fiziskām personām līgumus par dažādu iestādei nepieciešamo darbu veikšanu un citiem pakalpojumiem, ja tas netraucē izglītības programmu īstenošanai.

**XII. Iestādes finansēšanas avoti un kārtība**

1. Iestādes finansēšanas avotus un kārtību nosaka [Izglītības likums](http://www.likumi.lv/doc.php?id=50759), Vispārējās izglītības likums un citi normatīvie akti.
2. Iestādi finansē tās dibinātājs. Valsts un pašvaldība piedalās iestādes finansēšanā normatīvajos aktos noteiktā kārtībā.
3. Iestāde var saņemt papildu finanšu līdzekļus, ievērojot normatīvajos aktos noteikto, piemēram:
   1. ziedojumu un dāvinājumu veidā;
   2. sniedzot maksas pakalpojumus, saskaņā ar dibinātāja lēmumu;
   3. no citiem ieņēmumiem.
4. Papildu finanšu līdzekļi ieskaitāmi iestādes attiecīgajā budžeta kontā un izmantojami normatīvajos aktos noteiktajiem mērķiem.

**XIII. Iestādes reorganizācijas un likvidācijas kārtība**

1. Iestādi reorganizē vai likvidē dibinātājs normatīvajos aktos noteiktajā kārtībā, saskaņojot ar Izglītības un zinātnes ministriju un, iesniedzot attiecīgu iesniegumu Izglītības iestāžu reģistrā.
2. Iestāde uzsāk izglītības programmu īstenošanu ar dienu, kad tā reģistrēta Izglītības iestāžu reģistrā.

**XIV. Iestādes nolikuma un tā grozījumu pieņemšanas kārtība**

1. Iestāde, pamatojoties uz Izglītības likumu, Vispārējās izglītības likumu, izstrādā iestādes nolikuma projektu, ko apstiprina dibinātājs. Iestādes nolikums ir pašvaldības iekšējie noteikumi.
2. Grozījumus iestādes nolikumā var izdarīt pēc iestādes dibinātāja iniciatīvas, iestādes direktora vai Izglītības iestādes padomes, Pedagoģiskās padomes priekšlikuma vai citos gadījumos Izglītības likumā noteikto mērķu sasniegšanai.
3. Grozījumu projektu nolikumā izstrādā iestāde un apstiprina iestādes dibinātājs. Grozījumi nolikumā ir pašvaldības iekšējie noteikumi.

**XV. Citi būtiski noteikumi saskaņā ar Vispārējās izglītības likumu, Izglītības likumu un citiem normatīvajiem aktiem**

1. Saskaņā ar normatīvajos aktos un dibinātāja noteikto kārtību iestāde veic dokumentu un arhīvu pārvaldību.
2. Iestāde normatīvajos aktos noteiktā kārtībā sagatavo valsts statistikas pārskatu un pašnovērtējuma ziņojumu.
3. Iestāde normatīvajos aktos noteiktā kārtībā informē kompetentu institūciju par akreditācijas ekspertu komisijas ziņojumos norādīto ieteikumu ieviešanu.
4. Iestāde normatīvajos aktos noteiktā kārtībā nodrošina piekļuvi bibliotekārajiem, informācijas un karjeras attīstības atbalsta pakalpojumiem.
5. Iestāde normatīvajos aktos noteiktā kārtībā nodrošina izglītojamo profilaktisko veselības aprūpi un pirmās palīdzības pieejamību iestādē.
6. Iestāde sadarbībā ar dibinātāju nodrošina izglītojamo drošību iestādē un tās organizētajos pasākumos atbilstoši normatīvajos aktos noteiktajām prasībām, tostarp:
   1. attiecībā uz higiēnas noteikumu ievērošanu;
   2. civilās aizsardzības, ugunsdrošības, elektrodrošības, personas datu un darba aizsardzības noteikumu ievērošanu.

**XVI. Noslēguma jautājumi**

1. Atzīt par spēku zaudējušu ar Salacgrīvas novada domes 2020.gada 22.aprīļa lēmumu Nr.166 (Protokols Nr.5; 30.§) apstiprināto Salacgrīvas vidusskolas nolikumu.
2. Nolikums stājas spēkā ar 2021.gada 26.augustu.

Limbažu novada pašvaldības

Domes priekšsēdētājs D. Straubergs